
Βραβευμένο με Πούλιτζερ Λογοτεχνίας το 1983, το εμβληματικό μυθιστόρημα 
Το πορφυρό χρώμα κυκλοφορεί πλέον στα ελληνικά από τις Εκδόσεις Παπαδόπουλος.
 Διαχρονικό και πανανθρώπινο, γραμμένο από τη χαρισματική Άλις Γουόκερ,
θα συνεπάρει και θα συγκινήσει. Σε μοναδική μετάφραση του Αντώνη Καλοκύρη.
Το εμβληματικό μυθιστόρημα, που άλλαξε για πάντα τη σύγχρονη αμερικανική λογοτεχνία, περιγράφει τη ζωή δύο Αφροαμερικανίδων στον βαθύ αμερικανικό Νότο των αρχών του εικοστού αιώνα. Χωρισμένες από τότε που ήταν μικρά κορίτσια, οι αδερφές Σίλι και Νέτι διατηρούν την ελπίδα τους καθώς και την πίστη τους η μια στην άλλη παρά τον χρόνο, την απόσταση και τη σιωπή ανάμεσά τους. 
Με μια σειρά επιστολών που εκτείνονται σε μια μακρά περίοδο, το έργο αυτό ξεδιπλώνει τη μαγεία του, καλώντας τους αναγνώστες να γνωρίσουν τους ήρωες που προβάλλουν μέσα από τις σελίδες του με τρόπο γλαφυρό και ανεξίτηλο. Το Πορφυρό χρώμα έσπασε τη σιωπή για την ενδοοικογενειακή βία και τη σεξουαλική κακοποίηση αφηγούμενο τη ζωή γυναικών που μέσα από τον πόνο, την αγωνία και τη συνεχή προσπάθειά τους κατέκτησαν τη συντροφικότητα, την εξέλιξη, την ανθεκτικότητα και τη γενναιότητα. Βαθιά συγκινητικό, το έπος της Alice Walker μας οδηγεί σε ένα πνευματικό ταξίδι προς τη λύτρωση, την αγάπη και, κυρίως, την ελπίδα. 
Το Πορφυρό Χρώμα κατέχει μια σημαντική θέση ανάμεσα στα αριστουργήματα της αμερικανικής λογοτεχνίας. Το έργο αυτό –που είχε απαγορευτεί λόγω της θεματολογίας του– αναδεικνύει δυνατά μηνύματα για τις ανθρώπινες σχέσεις, τον ρατσισμό, την κακοποίηση των γυναικών, την ισότητα και την οικογένεια. 

	Η συγγραφέας
Η Alice Walker γεννήθηκε το 1944 στην πολιτεία της Τζόρτζια, στις ΗΠΑ. Το έργο της εμπνέεται από τους αγώνες των Αφροαμερικανών –κυρίως των μαύρων γυναικών– για φυλετική ισότητα και κοινωνική χειραφέτηση. Η Walker έχει γράψει μυθιστορήματα, ποιήματα, διηγήματα και δοκίμια. Το πιο γνωστό βιβλίο της είναι το κλασικό μυθιστόρημα Το πορφυρό χρώμα (The Color Purple, 1982), για το οποίο τιμήθηκε το 1983 με το βραβείο Πούλιτζερ και το Εθνικό Βραβείο Λογοτεχνίας των ΗΠΑ. Το 1985 το Πορφυρό χρώμα μεταφέρθηκε στον κινηματογράφο σε σκηνοθεσία του Στίβεν Σπίλμπεργκ. 

